Diari Oficial de la Generalitat Valenciana


Sumari del DOGV 8406, del 19-10-2018 (2018/9641)

ORDRE 10/2018, d'11 d'octubre, de la Vicepresidència i Conselleria d'Igualtat i Polítiques Inclusives, per la qual s'aproven les bases reguladores per a la creació dels Premis a la Innovació en Matèria de Serveis Socials en la Comunitat Valenciana Amparo Moreno Vañó.
---------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2018/10/11/10/dof/vci/html**

### Dades del document

Número de DOGV
:   8406

Data del DOGV
:   19-10-2018

Secció del DOGV
:   I. DISPOSICIONS GENERALS

Número del document
:   2018/9641


Data del document
:   11-10-2018

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Ordre

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * legislació
    * assistència social

ORDRE 10/2018, d'11 d'octubre, de la Vicepresidència i Conselleria d'Igualtat i Polítiques Inclusives, per la qual s'aproven les bases reguladores per a la creació dels Premis a la Innovació en Matèria de Serveis Socials en la Comunitat Valenciana Amparo Moreno Vañó. [2018/9641]  
Índex  
Preàmbul  
Article 1. Objecte de l'ordre  
Article 2. Dotació econòmica  
Article 3. Requisits de les administracions i entitats participants  
Article 4. Objecte dels premis  
Article 5. Modalitats  
Article 6. Criteris d'admissió dels treballs  
Article 7. Criteris de valoració  
Article 8. Quantia dels premis  
Article 9. Formalització de les sol·licituds, termini de presentació i acreditació dels requisits  
Article 10. Comissió tècnica de valoració  
Article 11. Ordenació i instrucció  
Article 12. Procediment de concessió i resolució  
Article 13. Publicació  
Article 14. Retirada dels treballs  
Article 15. Obligacions de les administracions i entitats premiades  
  
Article 16. Pagament i justificació  
Article 17. Lliurament dels premis  
Article 18. Incompatibilitat  
Article 19. Protecció de dades  
Article 20. Obligacions de transparència  
Disposició derogatòria única  
Disposicions finals  
Primera. Normativa d'aplicació  
Segona. Habilitació  
Tercera. Entrada en vigor  
  
Preàmbul  
  
El Decret 7/2015, de 29 de juny, del president de la Generalitat, determina les conselleries en què s'organitza l'Administració de la Generalitat, i crea la Vicepresidència i Conselleria d'Igualtat i Polítiques Inclusives. L'article 9 del Decret 103/2015, de 7 de juliol, del Consell, pel qual s'estableix l'estructura bàsica de la Presidència i de les conselleries de la Generalitat, estableix que la Vicepresidència i Conselleria d'Igualtat i Polítiques Inclusives exerceix les competències en matèria de polítiques de prestació social, serveis socials, dependència, persones amb diversitat funcional, família, majors, infància i adolescència, adopcions, joventut, dona, igualtat, immigració i voluntariat social.  
  
De conformitat amb el que disposa el Decret 14/2018, de 23 de febrer, del Consell, pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques Inclusives, correspon a aquesta les funcions de potenciar la innovació en les polítiques socials.  
En el marc d'aquestes competències, es contempla la creació dels premis a la innovació en matèria de serveis socials, amb els quals es pretén premiar iniciatives que per la seua capacitat innovadora contribuïsquen a potenciar qualitativament el model social de la Comunitat Valenciana; aquelles creades i impulsades per les administracions públiques d'àmbit local o per entitats del tercer sector d'acció social de la Comunitat Valenciana en els àmbits de la prevenció de l'exclusió social, la protecció a les persones i les seues famílies, l'autonomia personal i la promoció de la inclusió, presentant experiències reals, vinculades a realitats socials concretes, que permeten fer front a nous reptes per a la innovació social i motivar l'esperit emprenedor dels serveis socials.  
  
A proposta de la Delegació del Consell per al Model Social Valencià, aquests premis rebran el nom d'Amparo Moreno Vañó, treballadora social, activista defensora dels drets socials, formadora de professionals i referent en la implantació i enfortiment dels serveis socials municipals, defensora de la responsabilitat pública de l'Administració pública, de la necessitat d'existència d'un sistema públic sòlid de serveis socials per a l'emancipació de les persones, i de l'articulació solidària de la societat civil. Com a reconeixement i homenatge a tota una vida d'intens i permanent treball i compromís per una societat més solidària i per la dignitat de les persones vulnerables. Valors i esforços que la van fer creditora en 2017 de la Distinció de la Generalitat en reconeixement de les accions a favor de la igualtat, per una societat inclusiva i per la visibilitat de la diversitat social.  
  
Els premis a concedir en la corresponent convocatòria no estan subjectes a la política de la competència de la Unió Europea en matèria d'ajudes públiques i, per tant, no requereixen notificació a la Comissió Europea per no reunir els requisits de l'article 107.1 del Tractat de Funcionament de la Unió Europea, ja que a raó de la qualitat de les administracions o entitats beneficiàries i de l'objecte dels premis, aquestes accions subvencionables no afecten la competència, ni els intercanvis comercials entre els estats membres, i tampoc afavoreixen determinades empreses o produccions.   
Per tant, amb la percepció dels esmentats premis no existeix cap avantatge econòmic, ni desenvolupament d'activitat econòmica en el mercat relacionada amb l'oferta de béns i serveis que permeten la possibilitat de falsejament de la competència que afecte els intercanvis comercials entre estats membres, als efectes assenyalats en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques  
D'acord amb el que disposa la Llei 38/2003, de 17 de novembre, general de subvencions; el Reial decret 887/2006, de 21 de juliol, pel qual s'aprova el reglament d'aquesta llei i de conformitat amb la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
En virtut de les facultats conferides per la Llei 5/1983, de 30 de desembre, del Consell, i el Decret 14/2018, de 23 de febrer, del Consell, pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques Inclusives, havent-se recaptat i emés els informes preceptius exigits per la normativa aplicable  
  
  
Ordene  
  
Article 1. Objecte de l'ordre  
La present ordre té per objecte la creació dels Premis a la Innovació en Matèria de Serveis Socials en la Comunitat Valenciana Amparo Moreno Vañó, i establir les bases reguladores per a la seua concessió.  
  
  
Article 2. Dotació econòmica  
La dotació econòmica dels premis és de 24.000 euros, a raó de 12.000 euros per cadascuna de les modalitats a les quals es refereix l'article 5 de la present ordre.  
En cas d'existir crèdit sense adjudicar per declarar-se els premis d'alguna modalitat deserts, aquest crèdit incrementarà proporcionalment el dels restants premis d'aquesta modalitat.   
  
Article 3. Requisits de les administracions públiques d'àmbit local i entitats participants  
1. Podran participar en les corresponents convocatòries, les administracions públiques d'àmbit local i les entitats del tercer sector d'acció social, per si soles o agrupades, l'àmbit d'actuació de les quals siga la Comunitat Valenciana.   
2. Les administracions públiques d'àmbit local i les entitats del tercer sector d'acció social sol·licitants no han de trobar-se en cap dels supòsits de prohibició per a obtindre la condició de persona jurídica beneficiària establits en l'article 13 de la Llei 38/2003, de 17 de novembre, general de subvencions.  
3. Les administracions públiques d'àmbit local i les entitats del tercer sector d'acció social no hauran d'estar incurses en alguna de les causes d'incompatibilitat previstes en l'article 18 de la present ordre.  
  
  
Article 4. Objecte dels premis  
Seran susceptibles de ser premiades les actuacions i iniciatives innovadores desenvolupades o en procés d'implementació per les administracions públiques d'àmbit local o bé per entitats del tercer sector d'acció social en l'àmbit de la Comunitat Valenciana que representen models de bones pràctiques, en el marc de la prevenció de l'exclusió social, la protecció a les persones i les seues famílies, l'autonomia personal i la promoció de la inclusió.  
  
Article 5. Modalitats  
1. Els premis s'adjudicaran en dues modalitats:  
A) Bones pràctiques o pràctiques innovadores per a les administracions públiques valencianes d'àmbit local.  
B) Bones pràctiques o pràctiques innovadores per a les entitats del tercer sector d'acció social de la Comunitat Valenciana.   
2. Cada modalitat estarà integrada per quatre premis; el primer premi, el segon i el tercer premi consistiran en la percepció de la quantia econòmica que s'estableix en l'article 8, i el quart premi consistirà en un esment especial, sense dotació econòmica.  
3. En cas que, en alguna de les seues modalitats, la comissió de valoració respectiva considere insuficient el rigor i qualitat dels treballs presentats, podran declarar-se deserts alguns dels premis; en aquest cas, el dit import s'incrementarà proporcionalment als restants premis d'aquesta modalitat.   
  
Article 6. Criteris d'admissió dels treballs  
Se seleccionaran els treballs realitzats per les administracions públiques valencianes d'àmbit local o de les entitats del tercer sector d'acció social de la Comunitat Valenciana el contingut dels quals complisca, almenys, un dels següents criteris:  
a) Per als premis d'innovació i bones pràctiques en serveis socials en les administracions públiques valencianes:  
- Disseny i implementació d'un pla, programa, projecte, actuacions, iniciatives o serveis innovadors en matèria de Sistema Públic de Serveis Socials: programes de nova creació, o millores identificables sobre un preexistent.  
- Optimització de l'organització i millora de processos.  
- Creació i posada en marxa de xarxes i projectes de treball col·laboratius amb participació d'actors diversos.   
- Introducció de noves figures i perfils professionals en equips interdisciplinaris.   
- Creació d'aplicacions informàtiques o sistemes d'informació que agiliten els processos de gestió i generen instruments d'intervenció social.   
- Aplicació d'investigacions vinculades a l'àmbit dels serveis socials que tinguen per objecte la millora del funcionament dels processos d'atenció, intervenció, coordinació i gestió, la millora de la inclusió social i l'autonomia personal orientades cap a la transformació social.  
  
b) Per als premis d'innovació i bones pràctiques en serveis socials en les entitats del tercer sector d'acció social:  
- Disseny i desenvolupament d'un projecte o programa innovador en matèria de serveis socials: Programes de nova creació, o millores identificables sobre un de preexistent.  
- Creació i posada en marxa de xarxes i projectes de treball col·laboratius amb participació de diverses entitats.  
- Aplicació d'investigacions vinculades a l'àmbit dels serveis socials que tinguen per objecte la millora del funcionament dels processos d'atenció, intervenció i coordinació, així com la millora de la inclusió social i l'autonomia personal.  
  
Article 7. Criteris de valoració  
1. Per a l'atorgament dels premis en les modalitats contemplades en l'article 5, la ponderació que s'estableix en el present article, fixant que el màxim de puntuació total que pot obtindre cada administració pública d'àmbit local o entitats del tercer sector d'acció social, per si soles o agrupades, serà de 50 punts, la distribució dels quals es detalla en els següents criteris:   
a) Qualitat del treball: fins a un màxim de 10 punts.  
1) Rigor científic en el disseny, diagnòstic, execució i avaluació; utilització de sistemes de qualitat; ús adequat d'indicadors de gestió i resultat; sistemes d'informació, justificació i claredat expositiva, etc. (fins a 5 punts).  
2) Interés, coherència i adequació de l'objecte, grau de vinculació del treball amb les prioritats de coneixement i millora en l'àmbit dels serveis socials, així com la seua adequació al fi de la convocatòria (fins a 3 punts).  
3) Utilització de perspectives socials: perspectiva de gènere i d'infància, accessibilitat universal, igualtat, inclusió social, prevenció i autonomia personal (fins a 2 punts).  
b) Novetat de l'objecte: fins a un màxim de 5 punts.   
1) Complexitat de l'objecte o del nombre de beneficiaris (zones vulnerables, intervenció comunitària, intervenció integral, etc) (fins a 2 punts).  
2) Investigacions sobre problemàtiques rellevants emergents i/o amb escàs bagatge investigador en l'àmbit dels serveis socials (fins a 3 punts).  
c) Aspectes relacionats amb les persones usuàries: fins a un màxim de 10 punts.   
1) Protecció i implementació dels drets de les persones usuàries (fins a 3 punts).  
2) Instruments de participació en el disseny, implementació i avaluació (fins a 2 punts).  
3) Participació de les persones usuàries en el disseny, seguiment, implementació i/o avaluació del projecte (fins a 5 punts).  
d) Innovació en matèria de serveis socials: fins a un màxim de 10 punts.  
1) Innovació investigadora en la introducció d'objectius, metodologies, tècniques o instruments d'investigació innovadors en l'àmbit dels serveis socials (fins a 5 punts).  
2) Utilització d'innovacions tecnològiques (fins a 5 punts).  
e) Resultats obtinguts: fins a un màxim de 15 punts.   
1) Resultats avaluables i avaluats (fins a 4 punts).  
2) Eficiència respecte a la relació equilibrada de recursos i resultats (fins a 2 punts).  
3) Viabilitat i potencial d'aplicabilitat, facilitat de translació i implementació de la metodologia i/o els resultats del treball en la pràctica de la intervenció, formació, organització o gestió dels serveis socials (fins a 5 punts).  
4) Potencialitat de generalització: capacitat de poder ser replicat, escalat, estés i generalitzat a professionals, equips, entitats, administracions, àmbits de serveis socials, etc., al llarg del territori de la Comunitat Valenciana (fins a 4 punts).  
2. Només podran accedir al premi aquells treballs que obtinguen un mínim de 25 punts, conforme als criteris establits en l'apartat 1 d'aquest article.  
  
Article 8. Quantia dels premis   
Cadascuna de les modalitats descrites en l'article 5 estarà integrada per quatre premis respectivament, que quedaran regulats de la següent manera:   
a) Per a la modalitat de bones pràctiques o pràctiques innovadores per a les administracions públiques d'àmbit local es concediran els següents premis:  
1) Primer premi amb una dotació econòmica de 6.000 euros.  
2) Segon premi amb una dotació econòmica de 4.000 euros.  
3) Tercer premi amb una dotació econòmica de 2.000 euros.   
4) Quart premi consistent en un esment especial, sense dotació econòmica.  
b) Per a la modalitat de bones pràctiques o pràctiques innovadores per a les entitats del tercer sector d'acció social de la Comunitat Valenciana, es concediran els següents premis:  
1) Primer premi amb una dotació econòmica de 6.000 euros.  
2) Segon premi amb una dotació econòmica de 4.000 euros.  
3) Tercer premi amb una dotació econòmica de 2.000 euros.   
4) Quart premi consistent en un esment especial, sense dotació econòmica.  
  
Article 9. Formalització de les sol·licituds, termini de presentació i acreditació dels requisits  
1. Per cada administració pública d'àmbit local o entitat del tercer sector d'acció social l'àmbit d'actuació de la qual siga la Comunitat Valenciana, es podrà presentar, com a màxim, una única sol·licitud de participació en la respectiva modalitat. En cap cas aquestes podran presentar un treball ja presentat en convocatòries anteriors.  
2. Les sol·licituds per a participar es presentaran per via telemàtica, utilitzant el formulari normalitzat que cada convocatòria establisca. Per a poder realitzar la presentació telemàtica, serà necessari disposar de signatura electrònica, mitjançant el certificat reconegut per a la ciutadania emés per l'Agència de Tecnologia i Certificació Electrònica, www.accv.es, o del DNI electrònic. Així mateix, a través del correu d'assistència tècnica, generalitat\_en\_chi@gpu.jj, es podrà resoldre qualsevol problema tècnic relacionat amb la presentació electrònica d'aquesta sol·licitud.  
3. Les administracions i entitats aspirants al premi també podran presentar els seus treballs en el registre de la Vicepresidència i Conselleria d'Igualtat i Polítiques Inclusives, situat en la ciutat administrativa 9 d'Octubre, carrer de la Democràcia, 77 de València, torre 4, emplenant la corresponent sol·licitud a la qual s'acompanye un sobre amb la documentació que s'indique en la convocatòria, en l'exterior de la qual s'indique Premis Innovació en Serveis Socials Amparo Moreno Vañó.  
  
4. La sol·licitud estarà accessible en la seu electrònica de la Generalitat, https://sede.gva.es/va/web/sede\_electronica/tramit-generic  
5. El formulari de sol·licitud incorporarà:  
a) Una declaració responsable mitjançant la qual la persona sol·licitant manifesta, sota la seua responsabilitat, que totes les dades recollides en la sol·licitud són verídiques, i que es troba en possessió de la documentació que així ho acredita, i quedarà a la disposició de la Vicepresidència i Conselleria d'Igualtat i Polítiques Inclusives per a la comprovació, control i inspecció que s'estimen oportuns. D'acord amb el que disposa la legislació del procediment administratiu, la inexactitud, falsedat o omissió, de caràcter essencial, en qualsevol dada o manifestació en l'esmentada declaració responsable, així com la falta d'acreditació dels requisits exigits, determinarà la impossibilitat de continuar en la convocatòria, sense perjudici de la responsabilitat en què incórreguen.  
  
b) Una declaració responsable de no estar incurs en cap de les prohibicions per a obtindre la condició de persona beneficiària establides en l'article 13 de la Llei 38/2003, de 17 de novembre, general de subvencions, de no ser deutora de la Generalitat per reintegrament de subvencions i que compleix les bases de la convocatòria i la resta de normes que resulten d'aplicació.  
c) Una autorització perquè l'Administració obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial decret 887/2006, de 21 de juliol, pel qual s'aprova el Reglament de la Llei 38/2003, general de subvencions. Sense perjudici de l'anterior, la persona sol·licitant podrà denegar expressament el consentiment d'aquesta autorització, i en aquest supòsit haurà de presentar els certificats que acrediten el compliment d'aqueixes obligacions.  
  
d) Una autorització perquè l'Administració publique totalment o parcialment el treball presentat en cas de ser aquest premiat.  
e) Una indicació que les dades de caràcter personal contingudes en aquest podran ser incloses en un fitxer per al seu tractament per la persona titular responsable d'aquest, en l'ús de les funcions pròpies que tinga atribuïdes i en l'àmbit de les seues competències.  
6. En tot cas, les administracions i entitats interessades podran exercir els drets d'accés, rectificació, cancel·lació i oposició en els termes establits en el Reglament (UE) 2016/679 del Parlament Europeu i del Consell de 27 d'abril de 2016 i en la Llei orgànica 15/1999, de protecció de dades de caràcter personal, o la normativa en vigor.  
  
7. Juntament amb la sol·licitud s'haurà d'adjuntar: dos exemplars del treball o projecte, el format dels quals s'establirà en cada convocatòria.  
8. Haurà d'adjuntar-se, si escau, la documentació a què fa referència l'apartat 4 de l'article 12 de la present ordre, acreditativa de les circumstàncies que es tindran en compte en cas d'empat.   
9. El termini i lloc de presentació de les sol·licituds s'establirà en la corresponent convocatòria.  
10. La presentació de sol·licituds i propostes implicarà la plena acceptació de les bases per les quals es regirà la convocatòria.  
  
Article 10. Comissions tècniques de valoració  
1. Es nomenarà una comissió tècnica de valoració per a cadascuna de les modalitats a què es refereix l'article 5 de la present ordre.   
2. La comissió tècnica de valoració per a la modalitat A s'integrarà per:  
a) Presidència: la persona titular de la conselleria competent en matèria de serveis socials o persona en qui delegue; en aquest cas haurà de tindre, com a mínim, rang de director o directora general.  
b) Vocalies: cinc professionals representants de les entitats locals de la Comunitat Valenciana, amb especialització o adscripció a la corresponent àrea de serveis socials, d'acord amb la següent distribució:  
  
- Una persona en representació de les diputacions provincials de la Comunitat Valenciana, designada pel diputat/ada corresponent a l'àrea de serveis socials d'aquesta.  
En la primera convocatòria del present premi, la persona serà designada en representació de la Diputació Provincial d'Alacant; en la segona, en representació de la Diputació Provincial de Castelló, i en la tercera, en representació de la Diputació Provincial de València, que aniran rotant successivament en les següents convocatòries.   
- Una persona en representació de la Federació Valenciana de Municipis i Províncies, designada per la persona que ostente la presidència d'aquesta.  
- Una persona en representació dels municipis de menys de 10.000 habitants, designada per la persona que ostente la presidència de la Federació Valenciana de Municipis i Províncies.  
- Una persona en representació dels municipis de 10.001 a 100.000 habitants, designada per la persona que ostente la presidència de la Federació Valenciana de Municipis i Províncies.  
- Una persona en representació dels municipis de més de 100.000 habitants, designada per la persona que ostente la presidència de la Federació Valenciana de Municipis i Províncies.  
En la primera convocatòria del present premi, la persona designada en representació dels municipis de menys de 10.000 habitants serà de la província d'Alacant; la dels municipis de 10.001 a 100.000 habitants serà de la província de Castelló, i la dels municipis de més de 100.000 habitants serà de la província de València, i rotaran successivament en les següents convocatòries.   
c) Secretaria: una funcionària o funcionari adscrit a la Delegació del Consell per al Model Social Valencià de la Vicepresidència i Conselleria d'Igualtat i Polítiques Inclusives, que actuarà amb veu, però sense vot.  
  
3. La comissió tècnica de valoració per a la modalitat B s'integrarà per:  
a) Presidència: la persona titular de la conselleria competent en matèria de serveis socials o persona en qui delegue; en aquest cas haurà de tindre, com a mínim, rang de director o directora general.  
b) Vocalies: cinc persones de reconegut prestigi i/o experiència en l'àmbit dels serveis socials, d'acord amb la següent distribució:  
  
- Una persona en representació dels col·legis oficials de Treball Social d'Alacant, Castelló i València, designada per la persona que ostente la presidència d'aquest.  
En la primera convocatòria del present premi, la persona serà designada en representació del Col·legi Oficial de Treball Social d'Alacant; en la segona, en representació del Col·legi Oficial de Treball Social de Castelló, i en la tercera, en representació del Col·legi Oficial de Treball Social de València, que aniran rotant successivament en les següents convocatòries.   
- Una persona en representació del Col·legi Oficial d'Educadores i Educadors Socials de la Comunitat Valenciana, designada per la persona que ostente la presidència d'aquest.  
- Una persona en representació del Col·legi Oficial de Psicologia de la Comunitat Valenciana, designada per la persona que ostente la presidència d'aquest.  
- Dues persones en representació de la Plataforma d'Entitats del Tercer Sector d'Acció Social de la Comunitat Valenciana, designades per la persona que ostente la presidència d'aquesta.  
c) Secretaria: una funcionària o funcionari adscrit a la Delegació del Consell per al Model Social Valencià de la Vicepresidència i Conselleria d'Igualtat i Polítiques Inclusives, que actuarà amb veu, però sense vot.  
  
4. Les comissions tècniques de valoració adaptaran el seu funcionament a el que s'estableix en la convocatòria i en la Llei 40/2015, d'1 d'octubre, de règim jurídic del sector públic, pel que fa a la composició i funcionament dels òrgans col·legiats, adoptaran els seus acords per majoria simple, i alçaran actes de les sessions que celebre i dels acords que adopte.  
5. Conclòs el procés de selecció, elevaran la seua proposta, en forma i termini per a la seua resolució, a la Sotssecretaria de la Vicepresidència i Conselleria d'Igualtat i Polítiques Inclusives, i serà vinculant per a aquesta.  
6. La resolució de cada convocatòria, així com la seua notificació, tindrà lloc en el termini màxim de sis mesos, comptats des de la data de la seua publicació. Així mateix, també la resolució, que es farà pública en la web de la Vicepresidència i Conselleria d'Igualtat i Polítiques Inclusives i en el Diari Oficial de la Generalitat Valenciana.  
7. Transcorregut el termini assenyalat sense que s'haja produït una resolució expressa, es considerarà que les sol·licituds han sigut desestimades, als efectes previstos per l'article 25 de la Llei 39/2015, d'1 d'octubre, del procediment administratiu comú de les administracions públiques.   
8. La resolució posarà fi a la via administrativa i contra aquesta es podrà interposar potestativament un recurs de reposició o bé caldrà plantejar directament un recurs contenciós administratiu en contra, tal com estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
9. En virtut de la Llei 9/2003, de la Generalitat, de 2 d'abril, per a la igualtat entre dones i homes, es procurarà que la composició de la comissió tècnica de valoració s'ajuste al principi d'equilibri per raó de sexe.  
  
Article 11. Ordenació i instrucció  
L'òrgan encarregat de l'ordenació i instrucció del procediment serà la Delegació del Consell per al Model Social Valencià que, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals ha de dictar-se la resolució.  
  
Article 12. Procediment de concessió i resolució  
1. El procediment de concessió dels premis serà en règim de concurrència competitiva.  
2. Les comissions tècniques de valoració esmentades en l'article 9 examinaran les sol·licituds i propostes formulades, tenint en consideració la documentació presentada i els seus coneixements per a valorar aquestes propostes i, a través de l'òrgan instructor del procediment, elaboraran la proposta d'adjudicació d'aquests premis.  
3. La resolució correspondrà a la persona titular de la Sotssecretaria de la Vicepresidència i Conselleria d'Igualtat i Polítiques Inclusives.  
4. Per a la proposta d'adjudicació, en cas d'empat de les millors proposicions, les comissions tècniques de valoració tindran en compte:  
  
a) Per al cas de les proposicions de la modalitat A, que les administracions públiques valencianes d'àmbit local disposen d'un pla d'igualtat local.  
b) Per al cas de les proposicions de la modalitat B, la preferència exigida en l'article 8 de la Llei 11/2003, de 10 d'abril, de la Generalitat, sobre l'estatut de les persones amb discapacitat.  
En els dos casos, si persisteix l'empat, es dirimirà a favor de l'entitat que contemple en els seus respectius òrgans de govern la presència paritària d'homes i dones.  
   
Article 13. Publicitat i difusió dels premis  
1. La resolució de la convocatòria serà publicada en el Diari Oficial de la Generalitat Valenciana, així com en el portal electrònic de la Vicepresidència i Conselleria d'Igualtat i Polítiques Inclusives.  
2. La Vicepresidència i Conselleria d'Igualtat i Polítiques Inclusives es reserva el dret a publicar, totalment o parcialment, el contingut dels treballs premiats.  
  
Article 14. Retirada dels treballs  
Els treballs que no resulten premiats podran ser retirats en el termini de tres mesos, després de publicada la resolució de la convocatòria. Els treballs que no es retiren en aqueix termini quedaran en poder de la Sotssecretaria, que podrà destruir-los.  
  
Article 15. Obligacions de les administracions o entitats premiades   
Les administracions o entitats premiades hauran de complir les obligacions establides en l'article 14 de la Llei 38/2003, de 17 de novembre, general de subvencions, i en particular:  
1. Hauran d'assumir les actuacions de control financer que corresponguen a la Intervenció General en relació amb el premi concedit.  
2. Hauran de comunicar fefaentment a la Sotssecretaria de la Vicepresidència i Conselleria d'Igualtat i Polítiques Inclusives l'obtenció d'altres subvencions, ajudes, ingressos o recursos que financen el treball presentat premiat. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
3. Hauran de cedir a la Vicepresidència i Conselleria d'Igualtat i Polítiques Inclusives el treball que resulte premiat, i autoritzar a aquesta, per un període de dotze mesos i en qualsevol àmbit territorial, a exercir els drets de reproducció, distribució, comunicació pública i transformació dels projectes premiats. Així mateix, es procurarà la difusió de les persones premiades en els mitjans de comunicació ordinaris i especialitzats.   
  
Article 16. Pagament i justificació  
1. El pagament de la totalitat de l'import del premi es realitzarà una vegada dictada la resolució d'adjudicació dels premis.  
2. En compliment del que estableix l'article 165.2, lletra i, de la Llei 1/2015, de 6 de febrer, d'hisenda pública, del sector públic instrumental i de subvencions de la Generalitat Valenciana, la resolució de concessió del premi comportarà la justificació de la subvenció rebuda.  
  
  
Article 17. Lliurament dels premis   
El lliurament dels premis podrà realitzar-se en un acte públic organitzat per la Vicepresidència i Conselleria d'Igualtat i Polítiques Inclusives.  
  
Article 18. Incompatibilitat  
1. La concurrència a la convocatòria del premi és incompatible amb l'obtenció d'altres premis o ajudes pel mateix projecte.  
2. Serà incompatible formar part d'una comissió de valoració amb la participació en la convocatòria corresponent.  
  
Article 19. Protecció de dades  
Les dades personals de totes les administracions i entitats interessades, recollides durant el transcurs del procediment derivat de la convocatòria, seran incloses en un fitxer automatitzat, en els termes i condicions que es recullen en el Reglament (UE) 2016/679 del Parlament Europeu i del Consell, de 27 d'abril de 2016, i en la Llei orgànica 15/1999, de protecció de dades de caràcter personal, o la normativa en vigor.  
  
Article 20. Obligacions de transparència  
Les administracions i entitats beneficiàries hauran de complir, en els casos previstos en l'article 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, les obligacions de transparència establides en la legislació bàsica.  
  
  
Disposició derogatòria única  
  
Queden derogades totes les disposicions d'igual o inferior rang que s'oposen al que disposa la present ordre.  
Disposicions finals  
  
Primera. Normativa d'aplicació  
És aplicable el que disposa la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; els preceptes bàsics de la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la Llei general de subvencions.  
  
  
Segona. Habilitació  
S'habilita la persona titular de la Sotssecretaria perquè, en l'àmbit de les seues competències, puga adoptar les mesures necessàries per a l'aplicació d'aquesta ordre.  
  
Tercera. Entrada en vigor  
La present ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 11 d'octubre de 2018  
  
La vicepresidenta del Consell  
i consellera d'Igualtat i Polítiques Inclusives,  
MÓNICA OLTRA JARQUE


Còpia Permalink ELI